text: আশাশুনিতে পানির প্লান্ট উদ্বোধন করলেন জেলা প্রশাসক - ডেইলি সাতক্ষীরা
  Home » আশাশুনিতে পানির প্লান্ট উদ্বোধন করলেন জেলা প্রশাসক
  মোস্তাফিজুর রহমান : আশাশুনি উপজেলার বড়দল ও আনুলিয়ায় দু'টি সুপেয় পানির প্লান্ট উদ্বোধন এবং শিক্ষা বৃত্তির চেক বিতরণ করেছেন সাতক্ষীরা জেলা প্রশাসক আবুল কাশেম মোঃ মহিউদ্দিন। রবিবার আশাশুনির এসব এলাকায় পৃথক পৃথক অনুষ্ঠানের মাধ্যমে প্লান্ট উদ্বোধন ও চেক বিতরন করা হয়।
  বড়দল আফতাব উদ্দিন কলেজিয়েট স্কুল চত্বরে ও দঃ কাকবাসিয়া মাধ্যমিক বিদ্যালয়ে এনজিও উন্নয়ন প্রচেষ্টা দু'টি সুপেয় পানির প্লান্ট নির্মান করেছে। কাকবাসিয়া প্লান্ট ২০ লক্ষ টাকা এবং বড়দল প্লান্ট ১৫ লক্ষ টাকা ব্যয়ে উভয় প্লান্ট থেকে প্রতিদিন ৭ থেকে ৮ হাজার লিটার করে পানি সরবরাহ করা সম্ভব হবে। প্লান্ট পরিচালনার জন্য দু'টি ৬ সদস্য বিশিষ্ট ব্যবস্থাপনা কমিটি গঠন করা হয়েছে যারা প্লান্ট দু'টি পরিচালনা করবে। বর্তমানে প্রতি লিটার পানির মূল্য নির্দ্ধারন করা হয়েছে ৫০ পয়সা। স্কুল শিক্ষক-শিক্ষার্থী এবং মসজিদের জন্য বিনামূল্যে পানি সরবরাহ করা হবে। উন্নয়ন প্রচেষ্টা নির্বাহী পরিচালক শেখ ইয়াকুব আলির সভাপতিত্বে প্লান্ট দু'টির পৃথক উদ্বোধনী অনুষ্ঠানে প্রধান অতিথি ছিলেন জেলা প্রশাসক আবুল কাশেম মোঃ মহিউদ্দিন। বিশেষ অতিথি ছিলেন উপজেলা নির্বাহী অফিসার সুষমা সুলতানা, সাবেক এমপি আলহাজ্ব ডাঃ মোখলেছুর রহমান, আনুলিয়া ইউপি চেয়ারম্যান আলমগীর আলম লিটন, বড়দল ইউপি চেয়ারম্যান আঃ আলিম মোল্যা, বড়দল কলেঃ স্কুলের অধ্যক্ষ ড. শিহাব উদ্দিন প্রমুখ। পরে বড়দল, কাদাকাটি ও খাজরা ইউনিয়নের এসএসসি পরীক্ষায় উত্তীর্ণ এবং ৪.০০ থেকে ৪.৯৯ প্রাপ্ত ৪৪ জন কৃতি ছাত্রছাত্রীকে ১২ হাজার টাকা করে শিক্ষা বৃত্তির প্রথম কিস্তির টাকা প্রদান করেন প্রধান অতিথি।